*A főpapok és a farizeusok pedig már kiadták a parancsot, hogy ha valaki megtudja, hol van, jelentse be, hogy elfoghassák. (Jn 11,57)*

A Jézus munkásságát ellenző csoport is tűkön ül. A várakozást ők is érzékelik. Az alkalmat is keresik már, de az érintett holléte még kérdés. Parancs formájában kihirdetve: jelenteni kell, ha valaki valamit tud Róla. E parancs híre vajon eljutott Jézushoz? Nem tudjuk. Csak egyet tudunk biztosan: Jézus azt cselekszi, amit az Atya szerint tennie kell. Az, hogy közeledik a földi munkájának befejezése biztosan tudja, mert tanítványait is elkezdte felkészíteni erre. Bár a tanítványok számára mindez valami felfoghatatlan és megmagyarázhatatlan.

Jézus élete az Atyától függ és nem a környezettől, az emberektől. Elrejtőzött, amikor királlyá akarták tenni és visszament Lázár feltámasztása céljából arra a területre, ahol veszélyes volt számára megjelenni. Csak és kizárólag az Atya terve szerint mozgott.

Jó ezt a függőséget látni, így tud megvalósulni az Atya tökéletes akarata a földön emberek közreműködésével. Ugye, ez a mi célunk is! *Vadon Gyula*